PATVIRTINTA

Lietuvos Respublikos žemės ūkio ministro

2019 m. balandžio 25d. įsakymu Nr.3D-258

**PAŽINTINĖS ŽUVININKYSTĖS PROGRAMOS „IŠAUGINTA EUROPOS SĄJUNGOJE“** **DALYVIŲ KŪRYBINIŲ DARBŲ KONKURSO ORGANIZAVIMO NUOSTATAI**

**I SKYRIUS**

**BENDROSIOS NUOSTATOS**

1. Pažintinės žuvininkystės programa „Išauginta Europos Sąjungoje“ (toliau – Programa) yra patvirtinta Lietuvos Respublikos žemės ūkio ministro 2017 m. spalio 4 d. įsakymu Nr. 3D-624 „Dėl Pažintinės žuvininkystės programos „Išauginta Europos Sąjungoje“ patvirtinimo“.
2. Programos dalyvių kūrybinių darbų konkurso organizavimo nuostatai (toliau – Nuostatai) reglamentuoja dalyvių kūrybinių darbų konkurso (toliau – konkursas) reikalavimus, organizavimo tvarką ir eigą.
3. Konkursą organizuoja VšĮ Kaimo verslo ir rinkų plėtros agentūra (toliau – Agentūra) kartu su Lietuvos Respublikos žemės ūkio ministerija (toliau – Ministerija).
4. Konkurso tikslas – populiarinti Lietuvos akvakultūros ūkiuose išaugintų žuvininkystės produktų vartojimą bei gerinti akvakultūros sektoriaus profesijų įvaizdį.
5. Konkurso uždavinys – pademonstruoti bei įtvirtinti Programos dalyvių turimas ir Programos įgyvendinimo metu įgytas žinias.

**II SKYRIUS**

**KONKURSO BENDRIEJI PRINCIPAI**

1. Konkursui galima teikti kūrybinius darbus pagal šias temas:
	1. mityba ir maisto ruošimas (pvz., mokyklos gurmaniško valgiaraščio ar sveikos mitybos valgiaraščio parengimas, atliktas tyrimas apie santykinę įvairių maisto medžiagų, esančių akvakultūros produktuose, naudą ir pan.);
	2. komunikacija (pvz., žurnalistinės kampanijos, siekiant skatinti akvakultūros produktų vartojimą, interviu su akvakultūros ūkių darbuotojais, vietos žmonėmis ir pan.);
	3. mokslas ir technologijos (technologinės idėjos, kurias galima panaudoti siekiant žuvų auginimo procesus padaryti efektyvesniais, kaip pvz., idėjos dėl žuvų šėrimo, žuvų auginimo sąlygų, ligų prevencijos ir pan.);
	4. menas (pvz., vaizduojamoji medžiaga, skirta populiarinti akvakultūros produktus ir pan.).
2. Konkurse gali dalyvauti tik Programos dalyviai (toliau – dalyviai) pagal amžiaus grupes:

7.1. 1–4 klasių mokinių grupės;

7.2. 5–8 klasių mokinių grupės.

**III SKYRIUS**

**PARAIŠKŲ PRIĖMIMAS IR VERTINIMAS**

8. Kvietimas teikti kūrybinius darbus skelbiamas Agentūros interneto svetainėse ([www.zum.lt](http://www.zum.lt). ir [www.litfood.lt](http://www.litfood.lt)). Taip pat Agentūra apie organizuojamą konkursą informuoja Programos dalyvius elektroniniu paštu.

9. Konkurso dalyviai užpildo paraišką (1 priedas), sutikimą dėl asmens duomenų apsaugos (2 priedas) ir parengia kūrybinį darbą pagal 6 punkte pasirinktą temą.

10. Užpildyta paraiška ir parengtas kūrybinis darbas siunčiamas el. paštu zuvininkyste@litfood.lt. arba pristatomas adresu VšĮ Kaimo verslo ir rinkų plėtros agentūra, Universiteto g. 8A-201., Akademija, 53341 Kauno r.

11. Kiekviena Programos dalyvių grupė privalo dalyvauti konkurse ir pateikti bent vieną kūrybinį darbą pagal Nuostatų 6 punkte pateiktas temas. Kiekviena Programos dalyvių grupė, dalyvaujanti konkurse, gali rengti kūrybinius darbus pagal vieną, kelias arba visas Nuostatų 6 punkte išvardytas temas ir juos pristatyti konkurse. Kūrybinių darbų, pateiktų konkursui, skaičius nėra ribojamas.

12. Gauti kūrybiniai darbai registruojami.

13. Kūrybinius darbus pagal dalyvių grupes ir temas vertina ir nugalėtojus išrenka kūrybinių darbų vertinimo komisija (toliau – Komisija), kurią patvirtina žemės ūkio ministro įsakymu.. Komisijos sprendimai yra teisėti, jeigu posėdyje dalyvauja ne mažiau kaip 2/3 balso teisę turinčių Komisijos narių.

14. Kūrinius darbus vertina komisijos nariai, vadovaudamiesi nuostatų 15 punkte nurodytais vertinimo kriterijais. Kiekvienas kūrybinis darbas vertinamas pildant vertinimo lentelę (3 priedas). Kiekvienam kriterijui įvertinti skiriama nuo 1 iki 10 balų. Didžiausias galimas kūrybinio darbo balų skaičius – 40 balų.

**IV SKYRIUS**

 **KŪRYBINIŲ DARBŲ VERTINIMO KRITERIJAI**

15. Konkursui pateikti kūrybiniai darbai vertinami pagal šiuos kriterijus:

 15.1. kūrybiškumas (skiriama nuo 1 iki 10 balų);

 15.2. programos tikslo ir uždavinių perteikimas (skiriama nuo 1 iki 10 balų);

 15.3. kūrybinio darbo originalumas (skiriama nuo 1 iki 10 balų);

 15.4. kūrybinio darbo sudėtingumas (skiriama nuo 1 iki 10 balų).

1. Komisija iš kiekvienos dalyvių amžiaus grupės pagal kiekvieną Nuostatų 6 punkte pateiktą temą atrenka ir apdovanoja 3 geriausius kūrybinius darbus ir skiria jiems 1–3 vietas. Taip pat dalyviams gali būti skiriamos specialiosios nominacijos. Komisijos sprendimas fiksuojamas posėdžio protokole.

**III SKYRIUS**

**BAIGIAMOSIOS NUOSTATOS**

1. Ministerija ir Agentūra turi teisę informaciją apie konkursą, dalyvius ir jų kūrybinius darbus skelbti interneto svetainėse [www.zum.lt](http://www.zum.lt) ir [www.litfood.lt](http://www.litfood.lt), socialiniuose tinkluose ir kitaip viešinti įvairiose žiniasklaidos priemonėse bei leidiniuose, neišmokėdamos darbų autoriams honoraro.
2. Konkurso dalyviai, pateikdami kūrybinį darbą konkursui, sutinka, kad jo asmeniniai duomenys būtų naudojami tiek, kiek tai būtina šių Nuostatų reikalavimams vykdyti.
3. Išsamesnę informaciją apie konkursą ir jo rezultatus teikia Ministerija tel. 8 52 398404 ir Agentūra tel. 8 618 41 969, el. p. zuvininkyste@litfood.lt.

 \_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_